**TLAČOVÁ SPRÁVA: AKO SI PLNÍ VLÁDA SVOJE ZÁVÄZKY Z MEMORANDA?**

**Lekárske odborové združenie (ďalej „LOZ“) pripomína, že podpisom Memoranda s vládou dňa 30.11.2022 došlo k záväzku vlády splniť osem požiadaviek, ktoré zlepšia slovenské zdravotníctvo. I napriek tomu, že vláda sa zaviazala plniť požiadavky v Memorande, plnenie časti z nich ignoruje.**

Pred takmer dvoma rokmi nemocniční lekári prvýkrát vyzvali vládu, aby konečne začala riešiť naše kolabujúce zdravotníctvo. Po roku a pol upozorňovania, žiadania, po tisíckach deklarácií boli lekári nečinnosťou vlády dohnaní do kúta a keď chceli aby vláda konečne problémy zdravotníctva riešila ,  museli použiť poslednú možnosť, ktorá im zostala – podať výpovede. Napriek tomu, že vyše dvetisícsto kľúčových nemocničných lekárov podalo výpoveď, ministerstvo zdravotníctva i vláda nás dlho ignorovala, a až posledné týždne výpovednej doby začali skutočné rokovania. Ako riešenie pre kľúčové problémy zdravotníctva sme navrhli 8 požiadaviek - ozdravenie a poriadok vo financovaní nemocníc, zvýšiť produkciu nových kvalitných lekárov podporou lekárskych fakúlt, reformu vzdelávania mladých lekárov, navýšiť mzdy sestrám, v mzdách lekárov sa priblížiť Poľsku, Maďarsku a Česku, oprava optimalizácie siete nemocníc a dodržiavanie personálnych noriem v nemocniciach, ktoré garantujú bezpečnosť a kvalitu pre pacienta.

O týchto našich požiadavkách sa opakovane vyjadrili analytici, viacerí politici, pán premiér Heger, predseda najsilnejšej vládnej strany, vtedajšia predsedníčka zdravotného výboru a aj sám pán minister zdravotníctva, že ide o opodstatnené požiadavky. Pán minister Lengvarský opakovane verejne povedal, že splnenie týchto požiadaviek pomôže slovenským pacientom a prinesie im zlepšenie. Väčšinu času výpovednej doby sa vláda verejne vyjadrovala, že sme sa údajne dohodli na všetkých požiadavkách, vraj jediný problém boli údajne mzdy. My sme opakovali, že len samotné navýšenie miezd problémy slovenského zdravotníctva nevyriešia a preto trváme aj na splnení ostatných požiadaviek.

Výpovede lekárov ukončilo podpísanie vzájomnej dohody Memoranda medzi LOZ a vládou. V ňom sa vláda písomne zaviazala realizovať konkrétne kroky na zlepšenie zdravotníctva.

Časť záväzkov z Memoranda, ktoré sa týkali opravy vzdelávania mladých lekárov boli schválené v novembri v parlamente. Pripomíname, že zo 139 prítomných poslancov za ne hlasovalo 138.

Chceme však takto verejne informovať verejnosť, že vláda konala pokým boli na stole výpovede lekárov a dnes opäť problémy nášho zdravotníctva nerieši a záväzky, ktoré dala vláda nám a aj verejnosti, neplní.

Počas výpovedí lekárov vláda splnila len tri požiadavky z ôsmich, a to navýšila mzdy sestier a lekárov, zrušila zdaňovanie vzdelávania zdravotníkov a čiastočne zlepšila vzdelávanie mladých lekárov.

Ostatné záväzky z memoranda si však dnes vláda opäť neplní a bez našich výpovedí sa opäť stretáme s ignoranciou.

*Začiatkom roka sme oficiálne požiadali o stretnutie s ministrom zdravotníctva V. Lengvarským, ministrom práce, soc. vecí a rodiny M. Krajniakom a ministrom spravodlivosti V. Karasom k plneniu záväzkov vlády z Memoranda. Odpovedal nám minister V. Karas, s ktorým sme sa stretli 19. januára. Minister Krajniak nám stretnutie prisľúbil a minister zdravotníctva na opakovanú žiadosť dodnes neodpovedal. O nečinnosti ministrov a neplnení záväzkov sme informovali aj predsedu vlády E. Hegera na stretnutí 13.1.2023.“*

LOZ na splnení požiadavkách stále kategoricky trvá a nerozumie, prečo vláda opäť ignoruje požiadavky, hoci sa ku nim písomne zaviazala.

Napriek tomu, že pod tlakom nemocničných lekárov došlo k historickému navýšeniu rozpočtu

zdravotníctva o takmer miliardu eur, nemocnice hlásia, že im dané peniaze poisťovne neposkytli. Vláda sa v Memorande zaviazala oddlžiť štátne nemocnice, pretože je to najlacnejšie. Zatiaľ bolo na oddlženie použitých len 258 miliónov eur, hoci má MZ SR na oddlženie k dispozícii viac ako 500 mil. eur ešte od nástupu novej vlády. A aj pri tomto oddlžovaní došlo aj k veľmi pochybným oddlženiam, o ktorých už informovali médiá (<https://domov.sme.sk/c/23134252/lengvarsky-oddlzil-rodinny-biznis-dvoch-martinskych-firiem.html>) a stále nebolo zakročené ani voči pochybným firmám, ktoré sa na dlhoch nemocníc ďalej nabaľujú. Rovnako, vláda stále neprijala zákon ukladajúci poisťovniam povinnosť zaplatiť nemocniciam aspoň náklady za adekvátne poskytnutú liečbu.

Hoci vláda písomne sľúbila, že do troch dní Ministerstvo zdravotníctva poskytne Úradu pre dohľad nad zdravotnou starostlivosťou všetky potrebné údaje k DRG systému, dodnes napriek žiadosti ÚDZS k tomu ministerstvo nepristúpilo. Aj ďalšie záväzky vlády vo vzťahu k zavádzaniu DRG systému doteraz neboli naplnené.

Minimálne normy na personálne zabezpečenie oddelení stále nie sú súčasťou zákona a štatutári nemocníc stále nie sú za dodržiavanie týchto noriem zodpovední. V našich nemocniciach tak stále nie sú ani len predpoklady na to, aby pacient nebol ohrozený porušovaním predpisov.

Posledné stretnutie predstaviteľov vlády s dekanmi lekárskych fakúlt bolo v novembri 2022, počas výpovedí lekárov. A tak ani riešenia problémov lekárskych fakúlt a tým produkcie nových lekárov nevidíme.

Hoci sa už pomaly ukazuje aké negatíva a ohrozenie dostupnosti zdravotnej starostlivosti prináša optimalizácia siete nemocníc, nevidíme plnenie záväzkov vlády ani v tejto požiadavke - personálne a priestorovo zabezpečiť oddelenia a nemocnice, ktoré majú prevziať pacientov z tých zrušených. MZ SR dokonca čerpanie financií z Plánu obnovy na stavbu a rekonštrukciu obmedzilo len na nemocnice I. a II. typu, čo je v príkrom rozpore s proklamovanou snahou o centralizáciu výkonov. Pretože práve vyššie postavené nemocnice budú musieť prevziať viac pacientov ako doteraz.

V prieskumoch je komplikované atestačné vzdelávanie mladých lekárov Slovenska prvý dôvod prečo mladí lekári odchádzajú do zahraničia. Práve preto sme zaviazali vládu, aby toto vzdelávanie mladých lekárov opravila podľa štandardov EÚ a Českej republiky, kam odchádza najviac mladých lekárov zo Slovenska. Istú časť záväzkov vláda splnila v novembri odhlasovaním parlamente, čo prinesie rýchlejší nástup lekárov do systému. Viaceré však stále nie sú splnené a spôsobujú naďalej exodus mladých lekárov zo Slovenska.

Napríklad mladé lekárky na materskej , či rodičovskej dovolenke sa stále nemôžu zúčastniť ani teoretických kurzov v rámci atestačného vzdelávania. Túto jednoduchú požiadavku sa vláda zaviazala splniť do troch týždňov, napriek tomu nie je ani po 2 a pol mesiaci splnená.

Ako hovoríme od začiatku: na zlepšenie zdravotníctva je potrebné riešiť 8 požiadaviek, len samotné zvýšenie miezd, hoci je tiež dôležité, samé o sebe stav slovenského zdravotníctva nezlepší. Potrebné je plniť aj ostatné body.

Za týmto si stále stojíme, hoci sme už vyššie mzdy pre lekárov a sestry dosiahli.

Odhodlali sme sa dosiahnuť zlepšenie fungovania nášho zdravotníctva, pretože súčasný systém nám neumožňuje dobre sa starať o svojich pacientov. Súčasné zdravotníctvo nám lekárom neumožňuje poskytnúť pacientom to, čo ich stav vyžaduje.

My chceme zlepšiť zdravotníctvo a nie len mzdy zdravotníkov, preto LOZ na plnení požiadaviek trvá a upozorňujeme vládu aby neignorovala požiadavky, ku ktorých riešeniu sa písomne zaviazala.

Tak ako pred takmer dvoma rokmi, dôrazne vyzývame vládu, aby neignorovala stav slovenského zdravotníctva a našich pacientov a aby si začala plniť svoje záväzky z Memoranda.

MUDr. Peter Visolajský

predseda Lekárskeho odborového združenia

1. Zabezpečiť pre nemocnice platby zo zdravotných poisťovní tak, **aby mali zdravotnícke zariadenia pokryté náklady** súvisiace s adekvátne poskytnutou zdravotnou starostlivosťou.

**NESPLNENÉ , okrem navýšenia rozpočtu a čiastočného oddlženia nemocníc.**

- Hoci pod tlakom lekárov došlo k historickému navýšeniu rozpočtu zdravotníctva o takmer miliardu eur. Nemocnice hlásia, že im tieto peniaze poisťovne nepresunuli

- Vláda sa zaviazala riešiť dlh nemocníc, ale zatiaľ bolo oddlžených len 258mil eur, hoci má MZ SR k dispozícii viac ako 500mil. eur od nástupu novej vlády.

- Vláda stále neprijala zákon ukladajúci poisťovniam povinnosť zaplatiť za adekvátne poskytnutú liečbu

- urýchlené zavedenie systému DRG, kde sa vláda zaviazala aj k tomu, aby v riadiacom výbore bol zástupca LOZ a SLK, že MZ SR poskytne údaje k DRG Úradu pre dohľad na zdravot. starostlivosťou – a ďalšie záväzky nesplnené ,

1. **Navýšiť počet lekárov, sestier a pôrodných asistentiek**, tak aby bola zabezpečená kvalitná zdravotná starostlivosť pre pacienta, garantovať tieto počty zákonom a zaviesť trestnú zodpovednosť v prípade ich nedodržania.

**NESPLNENÉ stále v našich nemocniciach nie sú ani len predpoklady na to aby pacient nebol ohrozený porušovaním predpisov**

1. **Navýšiť platy sestier** a pôrodných asistentiek, tak aby bola zabezpečená konkurencieschopnosť SR a kvalitná zdravotná starostlivosť pre pacienta.

**SPLNENÉ**

1. **Zrušiť ponižujúce a diskriminačné nepeňažné plnenie – zdaňovanie vzdelávania zdravotníkov.**

**SPLNENÉ**

1. **Zabezpečiť lekárske fakulty** tak, aby mohli produkovať viac kvalitných slovenských lekárov.

**NESPLNENÉ**

Posledné stretnutie s dekanmi lekárskych fakúlt bolo v novembri 2022 počas výpovedí lekárov

1. Zreformovať **vzdelávanie mladých lekárov – atestačné a špecializačné štúdium**.

**ČIASTOČNE SPLNENÉ** Väčšina bodov nesplnená

Napríklad lekárka na materskej, či rodičovskej dovolenke stále na Slovensku nemôže absolvovať teoretické kurzy potrebné na atestáciu. Stále má Slovensko väčšinu špecializácií v dĺžke, či náplni nad normy EÚ.

1. Nerušiť oddelenia v nemocniciach, až kým nebude pomerne zvýšený personálny stav a priestorové zabezpečenie v nemocniciach na tých oddeleniach, ktoré majú prebrať zdravotnú starostlivosť za zrušené oddelenia či nemocnice.

**NESPLNENÉ**

**MZSR dokonca čerpanie plánu obnovy na stavbu a rekonštrukciu obmedzilo len na nemocnice I. a II. typu čo je v príkrom rozpore s proklamovanou snahou o  centralizáciu výkonov**

1. Zvýšenie mzdy lekára pracujúceho v lôžkovom zariadení a odmeňovanie podľa rokov praxe.

**SPLNENÉ**

Memorandum dostupné tu:

https://www.loz.sk/wp-content/uploads/2017/02/Memorandum-medzi-vladou-SR-a-LOZ.pdf